Autospordiajakirja rally.ee eestvedamisel tähistatakse 1. oktoobril LaitseRallyPark´is B-rühma ralliauto Lada VFTS 40. sünnipäeva.
Üritus kannab nime Rallylegend222, mis viitab VFTS-ile 1. oktoobril 1982 välja antud homologatsiooninumbrile B-222 Rahvusvahelises Autospordiföderatsioonis (FISA).
„Osa Lada VFTS-idest on tänini säilinud ja tublide meistrimeeste kätega taastatud. Nüüd tuuakse need autod kogu oma ilus näitusele kokku. Lisaks eksponeeritakse temaatilisi esemeid ja Lada VFTSi 1/43 mõõtkavas mudeleid. Samuti saab kohapeal uudistada Lada VFTSi koopiaid ning Lada Classic Cup tänapäevaseid võistlusautosid,“ rääkis rally.ee peatoimetaja Rando Aav.
Aav lisas, et Rallilegend222 raames toimub omaaegsete ralliässade kokkutulek. „Kohale on tulemas sisuliselt kogu toonane ralliparemik ja Lada VFTSi loojad Leedust. Osa kunagistest rallitippudest on ka lubanud sel üritusel võidusõiduks Lada rooli istuda. Autogramme saavad huvilised koguda müügile tulevasse Rallilegend222 brošüüri, kus on pikem ülevaade Lada VFTSi sünniloost, debüüdist, samuti B-rühma ajastust ning info legendaarsete rallimeeste kohta.“
Samas peetakse rally.ee 20. sünnipäeva. Ametlikult saab autospordiajakiri 20-aastaseks küll täpselt viis kuud hiljem ehk 1. märtsil, ent tähistatakse seda nüüd pealtvaatajaile hästi jälgitaval rallirajal võidusõiduga, mil nimeks supersprint. Supersprint on võistlus, kus iga masinaklassi võitja osaleb finaalsõidus ralli-Ladaga. Nii selgub üldvõitja. Lisaks toimuvad rajal demonstratsioonsõidud, kus publikul avaneb pooleteise tunni vältel võimalus enda silme all näha liikumas erinevate ajastute ja alade võistlusautosid.
Avatseremoonia on kavas 1. oktoobril kell 10.00. Pääsmeid saab soetada internetist Piletitasku kaudu.